D'acord amb l'article 164 de l'Estatut d'autonomia de Catalunya correspon a la Generalitat, en matèria de seguretat pública, entre d'altres, la planificació i la regulació del sistema de seguretat pública de Catalunya i l'ordenació de les policies locals, com també la creació i l'organització de la policia de la Generalitat i la coordinació de l'actuació de les policies locals.
Les forces i cossos de seguretat, d'acord amb l'article 104 de la Constitució, tenen per missió protegir el lliure exercici dels drets i de les llibertats i garantir la seguretat ciutadana.
La Llei orgànica 2/1986, de 13 de març, reguladora de les forces i cossos de seguretat, de conformitat amb el que preveu l'article 104 de la Constitució, en el seu preàmbul, apartat II, estableix específicament que, per sobre de qualsevol altra finalitat, la Llei pretén ser l'inici d'una nova etapa en la qual destaqui la consideració de la policia com un servei públic adreçat a la protecció de la comunitat, mitjançant la defensa de l'ordenament democràtic.
La Llei 10/1994, d'11 de juliol, de la policia de la Generalitat-mossos d'esquadra, recull els principis bàsics d'actuació dels membres de les forces i cossos de seguretat concretats a la Llei orgànica 2/1986, de 13 de març, la qual estableix l'aplicació directa d'aquests principis a la policia autònoma de Catalunya en la seva disposició final segona, en què tracta de principis referents a l'actuació de la policia en relació amb l'adequació a l'ordenament jurídic, a les relacions amb la comunitat, al tractament dels detinguts, a la dedicació i al secret professionals i a la responsabilitat.
Pel que fa als cossos de policia local, considerats com a cossos de seguretat per la Llei orgànica esmentada, juntament amb la policia autonòmica i l'estatal, la Llei 16/1991, de 10 de juliol, de les policies locals de Catalunya, d'acord amb la competència de la Generalitat per a la coordinació de les policies locals, n'estableix també, entre d'altres disposicions, els principis bàsics d'actuació.
Aquesta legislació, tant pel que fa al cos de mossos d'esquadra com a les policies locals, recull i s'inspira, per tant, en les resolucions de l'Assemblea Parlamentària del Consell d'Europa i de l'Assemblea General de les Nacions Unides, especialment en les relatives a la Declaració sobre la policia i al Codi de conducta per a funcionaris encarregats de fer complir la llei, respectivament.
És evident que la policia no està per damunt de la Llei i, per tant, ha d'adequar llurs actuacions, entre d'altres principis previstos a la Llei 10/1994 i a la Llei 16/1991, a un codi de conducta, el contingut del qual ha d'estar integrat pels principis següents: la defensa i protecció de la dignitat humana i dels drets humans de totes les persones, l'actuació en el compliment de llurs funcions amb absoluta neutralitat política i imparcialitat i sense fer cap discriminació, l'actuació amb integritat i dignitat oposant-se a qualsevol acte de corrupció, l'actuació professional d'acord amb els principis de jerarquia i subordinació, i la col·laboració i l'auxili amb l'Administració de justícia en els termes establerts per la llei, tot tenint en compte el respecte que la policia deu a la societat, a la qual pertany i d'on prové el seu mandat.
Les policies de les institucions de Catalunya tenen com a missió principal la protecció, d'acord amb l'ordenament jurídic, de la llibertat i la seguretat de la ciutadania, i el servei policial constitueix així un servei per a la comunitat i, per tant, amb un mandat explícit de coadjuvar al benestar social, en cooperació amb els altres agents socials, en els àmbits preventiu, assistencial i de rehabilitació.
El sistema general de seguretat pública de Catalunya, l'ordenació del qual s'estableix a la Llei del Parlament de Catalunya 4/2003, de 7 d'abril, s'inspira, d'acord amb l'article 2, en els principis de prevenció dels riscos i de les amenaces, adequació del servei públic a la demanda social, proximitat als ciutadans i descentralització dels serveis públics, eficàcia de l'acció pública i eficiència en l'assignació de recursos i mitjans, planificació i avaluació de les actuacions, proporcionalitat de la intervenció pública, corresponsabilitat i complementarietat d'autoritats i administracions, coordinació i cooperació entre autoritats, administracions i serveis, i transparència i informació als ciutadans.
En aquest sentit, l'actuació dels cossos de la policia de les institucions pròpies de Catalunya, integrats per la policia de la Generalitat-mossos d'esquadra i les policies locals de Catalunya, ha de ser d'acord amb les bones pràctiques policials i l'ètica, el tracte correcte a la ciutadania i el respecte de l'ordenament jurídic.
D'acord amb el que disposa aquesta darrera Llei 4/2003, als articles 32 i 34, els ciutadans tenen dret a participar en les tasques de seguretat pública mitjançant les associacions i les diferents entitats que integren el sistema de seguretat, i han de poder dirigir també a les autoritats de seguretat les queixes i les peticions que creguin oportunes sobre la prestació dels diversos serveis de seguretat i l'actuació dels agents, de manera que el servei de recepció i resposta de les queixes i les peticions dels ciutadans en matèria de seguretat pública i, si escau, el seguiment d'actuacions ulteriors han de constituir una via permanent de comunicació amb els ciutadans en l'àmbit de la seguretat.
El Comitè de Ministres del Consell d'Europa, en data 19 de setembre de 2001, va adoptar la Recomanació REC(2001)10 als Estats membres sobre el Codi europeu d'ètica de la policia, la qual constitueix el primer instrument supraestatal en matèria de seguretat emanat d'una institució europea, en un marc àmpliament extens integrat per 47 països membres, i amb un caràcter pioner en el camí a seguir en el procés de transnacionalització europeu, fruit de l'interès demostrat reiteradament des de fa anys pel Consell d'Europa en matèries relatives a la seguretat i a la policia i, en particular, a la seva relació amb els drets humans i la protecció dels principis fonamentals inherents a les democràcies pluralistes.
Aquest Codi, en el capítol VI, relatiu a la.Responsabilitat i control de la policia., exigeix de manera clara l'obligació tant d'elaborar codis deontològics per als diversos cossos policials com d'establir mecanismes de control i supervisió amb participació de membres aliens al món de la policia i la seguretat.
Així mateix, també cal tenir en compte com a precedents importants la Resolució 690(1979), relativa a la declaració sobre la policia abans esmentada, aprovada per l'Assemblea Parlamentària del Consell d'Europa el 8 de maig de 1979, i la Resolució 34/169, de 17 de desembre de 1979, per la qual l'Assemblea General de les Nacions Unides va aprovar el Codi de conducta per a funcionaris encarregats de fer complir la llei.
Igualment, la Resolució INT/1828/2004, de 14 de juny, per la qual s'aprova la Instrucció per a la incorporació i aplicació del Codi europeu d'ètica de la policia en relació amb l'actuació i la intervenció de la policia de la Generalitat-mossos d'esquadra.
D'acord amb la legislació a què s'ha fet referència i els instruments internacionals esmentats, els poders públics i les institucions competents en matèria de seguretat a Catalunya han manifestat la seva creixent preocupació i interès per promoure les bones pràctiques i coadjuvar a la prevenció de les actituds i activitats corruptes i contràries a l'ètica i al tracte correcte a les persones en l'àmbit policial.
A aquests efectes, la Generalitat de Catalunya ha considerat adient la creació d'un comitè d'ètica de la policia de Catalunya, com a òrgan de caràcter consultiu en matèria de conducta ètica dels cossos de policia de les institucions pròpies de Catalunya i que, alhora, pugui constituir un referent de les consultes, queixes i denúncies que es puguin produir.
Aquest òrgan, que s'ha d'encarregar d'elaborar una proposta del futur Codi d'ètica de la policia de Catalunya, ha d'exercir funcions de proposta per a la millora de la conducta ètica policial i la imatge pública de les policies de Catalunya i la millora en la prestació del servei policial i les relacions amb la ciutadania, així com d'informe i assessorament a les autoritats competents en matèria de seguretat a Catalunya, tot col·laborant amb els organismes en matèria de formació i recerca policials en matèria de seguretat per a la determinació dels continguts ètics i deontològics de cursos i altres accions formatives de les policies de Catalunya i dels diferents col·lectius en l'àmbit de la seguretat.
Per tot això, i en el marc de les competències que pertoquen a la Generalitat en matèria de seguretat i de coordinació de les policies locals, de conformitat amb el que estableixen la disposició final de la Llei 10/1994, d'11 de juliol, de la policia de la Generalitat-mossos d'esquadra; la disposició final primera de la Llei 16/1991, de 10 de juliol, de les policies locals, i la disposició final primera de la Llei 4/2003, de 7 d'abril, d'ordenació del sistema de seguretat pública de Catalunya;
D'acord amb el Dictamen de la Comissió Jurídica Assessora, a proposta del conseller d'Interior, Relacions Institucionals i Participació i amb la deliberació prèvia del Govern,
1.1 Es crea el Comitè d'Ètica de la Policia de Catalunya com a òrgan de caràcter consultiu en matèria de conducta ètica dels cossos de policia de les institucions pròpies de Catalunya, amb la finalitat de promoure les bones pràctiques i coadjuvar a la prevenció de les actituds i activitats contràries a l'ètica i al tracte correcte a les persones en l'àmbit policial.
1.2 El Comitè d'Ètica de la Policia de Catalunya s'adscriu al departament competent en matèria de seguretat pública, el qual hi aporta la infraestructura i el suport administratiu.
2.1 Són funcions del Comitè d'Ètica de la Policia de Catalunya les següents:
a) Elaborar una proposta de Codi d'ètica de la policia de Catalunya, així com, si escau, les corresponents modificacions o actualitzacions, i fer el seguiment de la seva aplicació.
b) Proposar als òrgans competents les mesures adients per a la millora de la conducta ètica policial i la imatge pública de les policies de Catalunya, així com la millora en la prestació del servei policial i les relacions amb la ciutadania.
c) Informar i, si escau, donar resposta a les qüestions que li adrecin la persona titular del departament amb competències en matèria de seguretat pública i els alcaldes.
d) Interessar, si s'escau, l'òrgan competent per a l'obertura de la corresponent informació reservada o el seu trasllat al Ministeri fiscal.
e) Col·laborar amb els organismes en matèria de formació i recerca policials en matèria de seguretat i, en especial, per a la determinació dels continguts ètics i deontològics dels cursos de formació de les policies de Catalunya i de les accions formatives dels diferents col·lectius amb funcions en matèria de seguretat.
f) Elaborar un informe públic anual sobre el grau de compliment del Codi d'ètica policial, amb ple respecte a les dades de caràcter personal, d'acord amb la normativa de protecció de dades.
g) Les altres funcions que li encomanin les autoritats de seguretat i els òrgans de coordinació i participació del sistema de seguretat de Catalunya.
A aquests efectes, el Comitè d'Ètica de la Policia de Catalunya col·laborarà i prestarà suport a aquests òrgans i autoritats.
2.2 En l'exercici de les funcions atribuïdes al Comitè d'Ètica de la Policia de Catalunya, els seus membres actuen d'acord amb els principis de legalitat, independència, objectivitat i imparcialitat, sense estar sotmesos a cap tipus d'instrucció.
Comunicació de les queixes i col·laboració amb el Comitè
3.1 Per a l'exercici de les seves funcions, el Comitè d'Ètica de la Policia de Catalunya podrà sol·licitar de les autoritats i els òrgans competents en la matèria totes les queixes i denúncies que rebin constitutives d'incompliments del Codi ètic de la policia de Catalunya, així com el resultat de les actuacions efectuades sobre això.
3.2 Per a l'exercici de les seves funcions, el Comitè d'Ètica de la Policia de Catalunya pot requerir als cossos de policia de Catalunya, a través de les autoritats de les quals depenen, la documentació, la informació concreta o els testimonis que es considerin necessaris per a l'exercici de les seves funcions, especificant, respecte aquests últims, l'objecte de la seva compareixença.
Els membres dels cossos de policia de Catalunya tenen un deure general de col·laboració amb el Comitè esmentat en l'exercici de les seves funcions.
4.1 El Comitè d'Ètica de la Policia de Catalunya està integrat per un president i quatre vocals, nomenats per la persona titular del departament amb competències en matèria de seguretat pública, amb l'informe previ del Consell de Seguretat de Catalunya.
4.2 Com a mínim un dels membres del Comitè d'Ètica de la Policia de Catalunya podrà ser de la carrera judicial o fiscal, sigui quina sigui la seva situació administrativa, amb excepció del servei actiu, i un altre, un jurista de reconegut prestigi.
A més, el Comitè ha de comptar amb un membre d'un dels cossos de policia local de Catalunya, que serà proposat pel Consell de Seguretat de Catalunya a iniciativa de les entitats municipalistes, i amb un membre de la policia de la Generalitat-mossos d'esquadra, que tinguin una antiguitat mínima de deu anys en el cos policial, i és indiferent, en ambdós casos, la seva situació administrativa de servei actiu o no.
4.3 Els membres del Comitè són nomenats per un únic període de cinc anys, amb renovacions parcials de dos cinquenes parts i tres cinquenes parts.
4.4 Els membres del Comitè en exercici de la seva responsabilitat han de percebre les indemnitzacions que els corresponguin, d'acord amb la legislació vigent.
4.5 Poden assistir a les sessions del Comitè, amb veu però sense vot, i sempre amb la invitació prèvia del seu president, altres persones expertes o tècniques en matèria de seguretat, assessors externs i entitats relacionades amb la defensa dels drets humans i dels valors ètics i democràtics, i professionals de la policia de reconegut prestigi.
5.1 Les funcions del president del Comitè d'Ètica de la Policia de Catalunya són les següents:
b) Convocar i presidir les sessions del Comitè.
c) Fixar l'ordre del dia de les sessions.
d) Qualsevol altra inherent a la seva condició de president.
5.2 En els supòsits d'absència, malaltia o vacant, el president del Comitè és substituït pel vocal de més edat, llevat que ho fos el secretari, supòsit en el qual seria substituït pel següent en edat.
6.1 Un dels vocals del Comitè d'Ètica de la Policia de Catalunya, escollit pel mateix Comitè per majoria dels seus membres, farà les funcions de secretari.
6.2 El secretari del Comitè exerceix les funcions següents:
a) Efectuar la convocatòria de les sessions del Comitè i preparar-ne l'ordre del dia, per ordre del president.
b) Redactar les actes de cada sessió i expedir les certificacions dels acords adoptats.
c) Custodiar la documentació dels assumptes inclosos en l'ordre del dia i del Comitè.
d) Qualsevol altra funció inherent a la condició de secretari.
Convocatòria, constitució i adopció d'acords
7.1 La convocatòria de les sessions del Comitè d'Ètica de la Policia de Catalunya correspon al president, a iniciativa pròpia o de la majoria dels seus membres.
El Comitè s'ha de reunir almenys un cop cada trimestre.
7.2 L'ordre del dia de les sessions s'ha de fixar d'acord amb el que preveuen els articles anteriors i s'ha de trametre juntament amb la convocatòria i, si escau, amb la documentació oportuna, amb una antelació mínima de cinc dies, llevat de cas d'urgència apreciada pel president del Comitè, cosa que s'ha de fer constar en la mateixa convocatòria.
7.3 El quòrum de constitució del Comitè és el de l'assistència de la majoria absoluta dels membres, entre els quals es compten el president i el secretari o les persones que els substitueixen.
7.4 Els acords del Comitè s'han d'adoptar per majoria de vots dels assistents.
Comissions i grups de treball i ponències
8.1 El Comitè d'Ètica de la Policia de Catalunya pot constituir comissions i grups de treball per analitzar o fer el seguiment de qüestions específiques de la seva competència.
Aquests grups o comissions han de ser presidits per un membre del Comitè i poden estar integrats per persones funcionàries o expertes que siguin idònies.
8.2 El que s'estableix en aquest article no obsta perquè el Comitè pugui designar algun o alguns dels seus membres com a ponents específics o encarregats d'estudiar i preparar algun dels assumptes que corresponen al Comitè d'acord amb les funcions atribuïdes a l'article 2.
9.1 El Comitè d'Ètica de la Policia de Catalunya pot elaborar el seu reglament de funcionament intern, en el marc d'aquest Decret.
No obstant això, en tot allò que no preveu aquest Decret i, si s'escau, en el reglament esmentat, el Comitè es regeix supletòriament per la normativa reguladora dels òrgans col·legiats d'aplicació en l'àmbit de Catalunya.
9.2 El departament titular de les competències en matèria de seguretat pública ha de facilitar al Comitè d'Ètica els recursos necessaris per a l'exercici de les seves funcions.
La primera renovació de dues cinquenes parts dels membres del Comitè d'Ètica Policial que estableix l'article 4.3 s'ha de dur a terme quan hagin transcorregut tres anys des de la constitució del Comitè.
A aquests efectes, es determinarà l'ordre de renovació dels seus membres mitjançant sorteig, que s'ha d'efectuar dos mesos abans que finalitzi el termini de tres anys esmentat.
No obstant el que estableix l'article 4.1, si en la data de constitució del Comitè d'Ètica Policial no s'hagués constituït formalment el Consell de Seguretat de Catalunya, no serà necessari l'informe previ ni la proposta de l'article 4.2 d'aquest Consell, al qual es donarà compte en la seva primera reunió de la designació dels membres del Comitè.
Barcelona, 16 d'octubre de 2007
Relacions Institucionals i Participació